Zuma: ‘SA is ŉ suksesverhaal’Pres. Zuma tydens sy toespraak. Foto: Elmond Jiyane “Vandag in 1994 was nie net die einde van die tirannie van apartheid nie, dit het ook die oorwinning van goed oor kwaad gesimboliseer,” het Zuma gesê. “Sedert 1994 het ons hard gewerk om die lewensomstandighede van mense te verbeter, om die nalatenskap van uitsluiting en verwaarlosing ongedaan te maak. “Baie gemeenskappe en huishoudings was sonder elektrisiteit, water, paaie, klinieke en skole,” het hy gesê. “Die demokratiese regering het sedert 1994 elke jaar dié dienste gelewer. Miljoene van ons mense het nou toegang tot hierdie dienste.” Zuma het gesê die land is steeds in die greep van die negatiewe gevolge van die huidige droogte. “Die regering sal voortgaan om na nuwe waterbronne te soek. Ons is genoop om buitengewone maatreëls in te stel aangesien van ons provinsies as rampgebiede verklaar is. Watertenks, waterbeperkings en die vind van nuwe waterbronne is ŉ paar van die pogings wat aangewend word om wateruitdagings te probeer verminder.” Volgens Zuma is daar baie gemeenskappe wat nog wag op dienste aangesien die “agterstand as gevolg van apartheidsuitsluiting omvangryk is”. “Ons verseker julle dat ons nie sal rus totdat alle huishoudings in die land in waardigheid leef en toegang het tot basiese dienste nie.” Zuma het voortgegaan om te sê gesondheidsorg het aansienlik verbeter. Waar Suid-Afrikaners voorheen gemiddeld op 53 jaar gesterf het, het die gemiddelde ouderdom verbeter tot 62 jaar. Volgens Zuma is onderwys ŉ prioriteit en het die regering om dié rede drie nuwe universiteite gebou. “Om volledig vry te wees moet die ekonomie van ons land nie volgens ras skeefgetrek word nie. Ons moet praktiese betekenis gee aan die Vryheidsmanifes dat ‘almal sal deel in die land se rykdom’. Die regering sal voortgaan om swart ekonomiese bemagtiging-programme asook regstellende aksie-programme te implementeer.” Zuma het gesê die “vryheid” wat Suid-Afrikaners vandag geniet, was nie verniet nie en dat mense moet ophou om dit te ondermyn onder meer deur geweld. “Hoe vra ons vir werkgeleenthede en dan brand ons die fabrieke wat die werk moet verskaf af? Skole, treine, biblioteke en klinieke word verskaf om dienste te lewer vir ŉ beter lewe. Dit is skokkend dat sommige mense die fasiliteite so maklik vernietig.” Zuma het beklemtoon dat Suid-Afrika ŉ “groot suksesverhaal” is. “Ons het uitdagings,” het hy gesê, “maar die positiewe eienskappe is veel meer as dié uitdagings.”